Dodatok k Štatútu Rady vlády Slovenskej republiky pre ľudské práva, národnostné menšiny a rodovú rovnosť 
Čl. 1
Štatút Rady vlády Slovenskej republiky pre ľudské práva, národnostné menšiny a rodovú rovnosť sa dopĺňa takto:
1. V čl. 6 sa odsek 1 dopĺňa písmenom h), ktoré znie:
„Výbor pre práva lesieb, gejov, bisexuálnych, transrodových a intersexuálnych osôb.“.

2. V čl. 6 sa odsek 6 dopĺňa písmenom h), ktoré znie: 

„predsedom Výboru pre práva lesieb, gejov, bisexuálnych, transrodových a intersexuálnych osôb je minister spravodlivosti.“.
3. V čl. 6 sa odsek 13 dopĺňa písmenom h), ktoré znie: 

„úlohy sekretariátu Výboru pre práva lesieb, gejov, bisexuálnych, transrodových a intersexuálnych osôb plní Ministerstvo spravodlivosti Slovenskej republiky.“.
Čl. 2

Účinnosť
Tento dodatok nadobúda platnosť a účinnosť dňom jeho schválenia vládou Slovenskej republiky.

Odôvodnenie: 
V rámci zlepšenia postavenia osôb s odlišnou sexuálnou orientáciou v slovenskej spoločnosti, zvýšenia ochrany ich ľudských práv a zefektívnenia tvorby a realizácie štátnej politiky Slovenskej republiky, ako aj zahraničnej politiky v danej oblasti je nevyhnutné vytvoriť platformu na riešenie a diskutovanie problematiky lesieb, gejov, bisexuálnych, transrodových a intersexuálnych osôb v širšom okruhu zainteresovaných subjektov. Ako najvhodnejšie riešenie sa javí zriadenie  osobitného výboru rady s názvom Výbor pre práva lesieb, gejov, bisexuálnych, transrodových a intersexuálnych osôb, ktorý bude venovať tejto problematike pozornosť zo širokého a odborného hľadiska a pomôže tak vláde Slovenskej republiky reagovať na medzinárodné záväzky a odporúčania.

